Hermann Walter

Hans Herrmann Eduard von Walter, tuntud eelkõige kui Hermann Walter (ka Herman Walter; vene keeles Герман Эдуардович Вальтер; 3. november (21. oktoober vkj) 1864 Härgmäe – 3. jaanuar 1902 (21. detsember 1901 vkj) Kotelnõi saar (Uus-Siberi saarte kõige suurem saar)Могилу доктора Германа Вальтера перенесли на новое место (vene keeles) oli arst-bakterioloog ja zooloog (ornitoloog), Eduard von Tolli reisikaaslane ja laevaarst.

Hermann Walter sündis Johann Eduard Herrman ja Johanna Margaretha Elisabeth von Walteri (sündinud vabapreili Krüdener) pojana.

Ta õppis 1883–1891 Tartu ülikoolis meditsiini ning sai arstiteaduse doktoriks (dissertatsiooni kuupäev 8.05.1892). 1890. aastatel sõbrunes ta Eduard von Tolliga. Hellenurmes käisid nad koos jahil.

Aastatel 1900–1902 osales Hermann Walter laevaarstina Eduard von Tolli ekspeditsioonil kuunaril Zarja. Sannikovi maad otsinud ekspeditsiooni käigus suri ta 3. jaanuaril 1902 ilmavaatluse ajal. Walter maeti Kotelnõi saare Walteri neemele kaks päeva hiljem.Л.Мери. Мост в белое безмолвие. Aasta pärast jäi arvatavalt sama saarerühma kandis teadmata kadunuks ka von Toll."Polaaruurija Herman Walteri ümbermatmisega seotud mälestusesemed jõuavad Tartu ülikooli" Delfi, 14. september 2011 (TÜ pressiteade; vaadatud 17. septembril 2011)

2011. aasta juuli lõpul maeti Walter ümber esialgse haua lähedusse. Kuna algne mälestusmärk oli peaaegu täiesti lagunenud, püstitati uuele hauale uus mälestusmärk, vana mälestusmärgi koopia. 19. septembril 2011 andsid ümbermatmisekspeditsiooni liikmed eesotsas Vene polaaruurija Dmitri Šparoga Tartu Ülikoolile üle Walteriga seotud mälestusesemed ning kivimikollektsiooni. "Von Toll ja Herman Walter on Tartu Ülikooli vilistlased, kellel on maailma teadusajaloos tähelepanuväärne osa," kinnitas sel puhul Walteri tähtsust ülikooli rektor Alar Karis.

Puka vallas Soontaga külas Aakre Saeveski paisjärve ääres on Hermann Walteri mälestussammas (rajatud 1901, paekivist). Mälestussamba asukoha valiku motiiv on teadmata. Hermann Walteri vend oli Soontaga jahimetskonnas metsaülem.

Hermann Walteri auks on saanud nime Walteri väin, Walteri neem Kotelnõi saarel ja Walteri platoo Laptevite meres.Имена на морской карте

Viited

Kirjandus
Varep, Endel. Tartu ülikooli kultuurisidemed Valga rajooniga. –  Kommunist, 22. august 1981.

 Välislingid 
Sissekanne Härgmäe koguduse sünnimeetrikas. Kaader 5
Eesti suursaadik tänab Venemaad 7. august 2011 (vene keeles)
Hermann Walteri portree
Operatsioon "Doktor Walter" Komsomoljskaja Pravda 23.08.2011 (vene keeles)

Kategooria:Eesti arstid
Kategooria:Liivimaa aadlikud
Kategooria:Eesti polaaruurijad
Kategooria:Zooloogid
Kategooria:Eesti bakterioloogid
Kategooria:Baltisaksa teadlased
Kategooria:Sündinud 1864
Kategooria:Surnud 1902